གཙོ་ཆེ་ཤོས་གཞུང་སྒེར་ཚོགས་སྡེ་ཁག་དང་མི་སྒེར་ངོས་ནས།༧གོང་ས་མཆོག་ཡར་མར་གདན་འདྲེན་ཞུ་གང་ཐུབ་བྱེད་པ་དང་།སྐུ་འཁོར་རྣམ་པའི་ངོས་ནས་ཀྱང་དེ་དག་ལ་དོ་དམ་ནན་པོ་མ་གནང་བར་སྙན་གསན་ཞུས་དུས།༧གོང་ས་མཆོག་ནི་ཕྱོགས་བཅུའི་རྒྱལ་བ་ཀུན་ཀྱི་ཐུགས་སྙིང་རྗེ་ཆེན་པོའི་རང་གཟུགས་སུ་གྲུབ་པ་ཞིག་ཡིན་པས་ཞུས་དོན་ཐུགས་ནས་འདོར་མི་སྲིད་པར།སྐུ་ངལ་གསོ་བའི་དུས་ཚོད་མི་རག་པ་ནི་སྨྲོས་མི་དགོས་པ་ཞིག་རེད།མུ་མཐུད་དེ་ལྟར་གནང་ན་༧གོང་ས་མཆོག་གི་ཞལ་ནས་ལོ་རྒན་༨༤ཟིན་གྲབས་ཡོད་པའི་མི་ཞིག་ལྷོད་ལྷོད་ཀྱིས་ཚེ་རིང་པོ་བསྡད་ན་དགའ་བ་འདུག་གམ།བྲེལ་བ་ཚ་པོ་བྱས་ནས་ཚེ་ཐུང་ཐུང་བྱས་ན་དགའ་བ་འདུགཅེས་གསུངས་པ་བཞིན།ཉེན་ཁ་ཧ་ཅང་ཆེ་བའི་གནས་སྟངས་ཤིག་ཏུ་གྱུར་ཡོད།མ་འོངས་པར་གདན་འདྲེན་དང་མཇལ་ཁ་ཞུ་མཁན་དག་ལ་དོན་དག་གལ་ཆེན་པོ་རེ་ཡོད་སྲིད་ནའང་།འཛམ་གླིང་སྤྱི་དང་བྱེ་བྲག་བོད་གངས་ཅན་པ་སྤྱིའི་བདེ་དོན་ལ་བསམ་བློ་བཏང་ནས་༧གོང་ས་མཆོག་སྐུ་ངལ་གསོ་རྒྱུ་ནི་ཡོད་ཚད་ལས་གལ་ཆེ་ཤོས་སུ་བརྩི་དགོས་པར་མཐོང་།